Llíria ofereix la seua millor gastronomia en la Fira “A mos redó”
14 de setembre de 2023

Llíria oferirà, des de hui i fins el pròxim diumenge 17 de setembre, la seua gran festa gastronòmica de l'any, la fira “A mos redó”. L'alcalde Joanma Miguel, acompanyat per la directora general de Comerç de la Generalitat, Maribel Sáez, i la regidora de Comerç, María José Llopis, al costat de la resta de membres de la corporació, han inaugurat esta vesprada la 22a edició d'este esdeveniment. 

El recinte firal, situat a la plaça Major, estarà obert tots els dies des de les 19.00 hores. Les persones visitants podran degustar una selecció de la millor gastronomia local en els 14 expositors dels establiments de restauració, alimentació i oci del municipi presents en esta edició. Estos presenten una proposta que va des de l'embotit tradicional fins a creacions més innovadores, entre altres productes locals.

La Banda Juvenil Primitiva de Llíria ha sigut l'encarregada d'ambientar musicalment esta jornada inaugural. A més, al llarg d'estos quatre dies, el públic assistent podrà disfrutar de les actuacions dels diferents grups i artistes que amenitzaran l'esdeveniment.

La Fira “A mos redó. Productes de Llíria” representa una magnífica proposta d'oci i gastronomia per a estos dies. Un espai per a visitar-lo en família o amb amistats i disfrutar del ‘tapeo’, fer ‘tardeo’ o escoltar bona música.